**Užsienio reikalų komitetas pritarė Sutarties dėl stabilumo, koordinavimo ir valdysenos ekonominėje ir pinigų sąjungoje ratifikavimui**

2012 m. birželio 13 d. vykusiame posėdyje Seimo Užsienio reikalų komitetas kaip papildomas komitetas apsvarstė ir bendru sutarimu pritarė įstatymo projektui dėl Europos Sąjungos valstybių narių sutarties dėl stabilumo, koordinavimo ir valdysenos ekonominėje ir pinigų sąjungoje ratifikavimo Nr. XIP-4491.

Komitetas kaip papildomas komitetas taip pat apsvarstė ir pritarė Seime sudarytos darbo grupės parengtam Seimo statuto pakeitimo ir papildymo įstatymo projektui Nr. XIP-3534 bei kaip pagrindinis komitetas apsvarstė ir pritarė

Asmenų delegavimo į tarptautines ir Europos Sąjungos institucijas ar užsienio valstybių institucijas įstatymo 14, 16, 20, 22 straipsnių pakeitimo ir papildymo ir Įstatymo priedo pakeitimo įstatymo projektas Nr. XIP-3446.

Uždaroje posėdžio dalyje Komiteto nariai išklausė Vidaus reikalų ministerijos Europos Sąjungos reikalų skyriaus patarėjos Irinos Voinilkos pateiktą informaciją apie Europos Sąjungos Teisingumo ir vidaus reikalų tarybos posėdžio, vykusio 2012 m. birželio 7–8 d. Liuksemburge, rezultatus, Užsienio reikalų ministro Audroniaus Ažubalio informaciją apie rinkimų į Jungtinių tautų Generalinės Asamblėjos 67-osios sesijos pirmininko pareigas eigą ir išmoktas pamokas bei kitus aktualius Lietuvos diplomatinio atstovavimo užsienyje klausimus.

Parengė Seimo kanceliarijos Užsienio reikalų komiteto biuro vedėjas Ramūnas Misiulis, tel. (8 5) 239 6798